અમદાવાદ: સ્થાનિક સોનાએ વિદેશી બજારમાં ચાલતી ઉથલપાથલને પચાવી લીધી હતી. બ્રિટન યુરોપિયન યુનિયનમાં રહેવાની સંભાવનાના પગલે વર્લ્ડ માર્કેટમાં સોનાની સેફ-હેવનની માગ ઝંખવાતાં ગોલ્ડ ૧૭ ડોલર તૂટી ગયું હતું. જોકે ઘરઆંગણે તે રૂ. ૧૦૦ વધ્યું હતું. જૂન મહિનાના પ્રારંભથી અત્યાર સુધીમાં અમદાવાદમાં સોનું રૂ. ૧,૦૦૦ મજબૂત બન્યું છે, જ્યારે ચાંદી રૂ. ૨,૩૦૦ વધી છે. અમદાવાદમાં સોનું ૯૯.૯ અને ૯૯.૫ના તોલાદીઠ ભાવ રૂ. ૧૦૦ વધીને અનુક્રમે રૂ. ૨૯,૯૦૦ અને રૂ. ૨૯,૬૫૦ ક્વોટ થયાં હતાં, જ્યારે ચાંદી કિલો દીઠ રૂ. ૨૦૦ વધી રૂ. ૪૦,૮૦૦ના સ્તરે જોવાઈ હતી. નવી દિલ્હીમાં સોનું ૯૯.૯ અને ૯૯.૫ રૂ. ૧૫૦ ઘટીને અનુક્રમે રૂ. ૨૯,૬૫૦ અને રૂ. ૨૯,૫૦૦ રહ્યું હતું, જ્યારે ચાંદી રૂ. ૧૬૦ ગગડી કિલો દીઠ રૂ. ૪૧,૨૦૦ જોવાઈ હતી. આ લખાય છે ત્યારે વર્લ્ડ માર્કેટમાં સોનું ૧૬.૯૬ ડોલર ઘટીને ઔંસ દીઠ ૧૨૮૧.૬૯ ડોલર જોવાયું હતું. સ્થાનિક વાયદા બજારમાં સોનું રૂ. ૧૬૮ ઘટીને ઔંસદીઠ રૂ. ૩૦,૪૩૪ જોવાયું હતું.